b'\n_START_ARTICLE_\nVaclovas Rackevi\xc4\x8dius\n_START_PARAGRAPH_\nVaclovas Rackevi\xc4\x8dius (1921 m. sausio 5 d. Padvari\xc5\xb3 k., Ukmerg\xc4\x97s raj. \xe2\x80\x93 1973 m. gegu\xc5\xbe\xc4\x97s 16 d. Kaune) \xe2\x80\x93 vargonininkas, pedagogas ir choro dirigentas.\n_START_SECTION_\nBiografija\n_START_PARAGRAPH_\n1940 m. Kaune lank\xc4\x97 bendrojo lavinimo mokykl\xc4\x85 ir muzikos kursus. 1941 m. \xc4\xafstojo \xc4\xaf Kauno konservatorij\xc4\x85 mokytis vargonuoti, 1942 m. baig\xc4\x97 suaugusi\xc5\xb3j\xc5\xb3 gimnazij\xc4\x85. 1944\xe2\x80\x931945 m. v\xc4\x97l studijavo vargonavim\xc4\x85 ir muzikos teorij\xc4\x85 bei kompozicij\xc4\x85 Kauno konservatorijoje. Nutrauk\xc4\x99s studijas, kur\xc4\xaf laik\xc4\x85 dirbo Kauno operos ir baleto teatre, vargonininkavo ir vadovavo m\xc4\x97g\xc4\x97j\xc5\xb3 chorams._NEWLINE_1954\xe2\x80\x931957 m. Kauno Juozo Gruod\xc5\xbeio muzikos mokykloje mok\xc4\x97si teorijos ir kompozicijos (d\xc4\x97st. A. Daunoras), vadovavo \xe2\x80\x9eSilvos\xe2\x80\x9c fabriko ir Pa\xc5\xbeaislio psichoneurologin\xc4\x97s ligonin\xc4\x97s chorams, mokytojavo Garliavos vidurin\xc4\x97je mokykloje. 1957\xe2\x80\x931960 m. \xe2\x80\x93 \xc5\xa0aki\xc5\xb3 vaik\xc5\xb3 muzikos mokyklos direktorius ir rajonini\xc5\xb3 kult\xc5\xabros nam\xc5\xb3 mi\xc5\xa1riojo choro vadovas._NEWLINE_1959\xe2\x80\x931963 m. neakivaizdiniu b\xc5\xabdu choro dirigavim\xc4\x85 studijavo Lietuvos valstybin\xc4\x97je konservatorijoje (d\xc4\x97st. Aniceto Armino klas\xc4\x97). Persik\xc4\x97l\xc4\x99s \xc4\xaf Kaun\xc4\x85, vadovavo 3-osios ligonin\xc4\x97s moter\xc5\xb3 chorui, 2-osios ligonin\xc4\x97s moter\xc5\xb3 vokaliniam ansambliui, Kauno Politechnikos instituto vyr\xc5\xb3 chorui, medicinos darbuotoj\xc5\xb3 dain\xc5\xb3 ir \xc5\xa1oki\xc5\xb3 liaudies ansambliui, mokytojavo 1-ojoje vaik\xc5\xb3 muzikos mokykloje. Buvo \xc5\xa0aki\xc5\xb3 rajono ir Kauno miesto dain\xc5\xb3 \xc5\xa1ven\xc4\x8di\xc5\xb3 dirigentas, meno m\xc4\x97g\xc4\x97j\xc5\xb3 kolektyv\xc5\xb3 konsultantas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'